**GYÖNGYÖSPATA VÁROS ÖNKORMÁNYZAT**

**KÉPVISELŐ-TESTÜLETÉNEK**

**GAZDASÁGI PROGRAMJA**

**2014-2019.**

**Gyöngyöspata Város Önkormányzat**

**Képviselő-testületének**

**Gazdasági Programja**

**2014-2019.**

A gazdasági program elkészítésére Magyarország helyi önkormányzatairól szóló 2011. évi CLXXXIX. törvény 116. §-ban meghatározottak alapján kerül sor.

A gazdasági program a képviselő-testület megbízatásának időtartamára, vagy azt meghaladó időszakra szólhat. A gazdasági program elkészítésének célja, hogy az önkormányzat képviselő-testülete egységes, előre meghatározott célrendszer szerint működjön és a lehetőségek figyelembe vétele mellett fejlődjön is.

A gazdasági program az önkormányzat részére helyi szinten határozza meg mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok figyelembevételével – a megyei térségi koncepciókhoz illeszkedve – az önkormányzat által nyújtandó kötelező és önként vállalt feladatok biztosítását, fejlesztését szolgálják.

A képviselő-testület a jelen gazdasági programban meghatározottakat figyelembe veszi minden gazdasági jellegű, a gazdálkodásra, a település működtetésére, fejlesztésére vonatkozó döntésnél, különös tekintettel az éves költségvetési rendeletek elkészítése és összeállítása során.

A gazdasági programban meghatározott célok eléréséhez a képviselő-testületnek az alábbiakra kell koncentrálnia:

- **a célkitűzések egymásra épülő megvalósítására,**

**- a szükséges anyagi források és eszközök megteremtésére**.

Az anyagi eszközök megteremtéséhez nem elegendő az évről-évre keletkező források (pl. állami támogatás, helyi bevételek) megléte, hanem szükség van:

* **a pályázati lehetőségek felkutatására és kiaknázására,**
* **az önkormányzat sajátosságaira támaszkodva új lehetőségek keresésére,**
* **a meglévő források nagyobb mértékű kihasználására**.

1. **Helyzetelemzés:**

Gyöngyöspata városa a fővároshoz közel, a Mátra délnyugati lábánál, festői környezetben fekszik. Feltehetőleg már jóval a Honfoglalás előtt is lakott település volt, itt a Mátra aljában Gyöngyöstől észak-nyugatra 12 km távolságra található, dimbes-dombos festői tájjal körülölelve. Messziről kimagasodik a műemlék templom tornya, a szélben leng a Vár-hegy tetején lévő nemzeti zászló, a településre mintegy árnyékot vet a Havas. A település nevének kialakulásáról írásos formában először 1234-ben bukkantak, végleges elnevezése először 1744-ben szerepel. Mátyás király 1460. július 8-án első győzelmét Patán aratta a cseh husziták kiverésével, majd ezután mezővárosi rangra emelte a települést. A kiegyezés után, 1871-ben Gyöngyöspata elveszítette mezővárosi címét és ezzel együtt kiváltságait is. A sokszínű történelmet átélt település 2013. június 15-én újból városi címet kapott.

***Demográfiai helyzet***

Gyöngyöspata a népességének kismértékű csökkenését tekintve a közepesen fejlődő települések közé tartozik. Gyöngyöspata lakónépesség-számának csökkenése volt megfigyelhető az elmúlt években. Az évi egy-két százalékos csökkenés egyik legmeghatározóbb eleme a magas elvándorlás, valamint a természetes szaporodás kedvezőtlen egyenlege.

 Gyöngyöspata város lakosságának száma 2014. évben: 2649 fő,

2015. évben: 2600 fő.

Népesség kormegosztás 2014-ben:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Korcsoport** | **0-3 év** | **4-6 év** | **7-14 év** | **15-18 év** | **19-25 év** | **26-59 év** | **60 év feletti** | **összesen** |
| Létszám | 90 | 67 | 254 | 151 | 254 | 1219 | 614 | 2649 |

A település erősségei közé sorolható a lakosság korösszetétele. A település korszerkezete közepesen fiatal. Az eddigi tendenciákat figyelembe véve az alapfokú ellátás, valamint a fiatalokat célzó létesítmények bővítése mindenképpen indokolt.

A funkciók mennyiségi fejlesztése különösen a bölcsődei ellátás terén sürgető. A településre jellemző, hogy a gyermekek helyben járnak óvodába, az általános iskolások csak kb. 55%-a tanul Gyöngyöspatán.

Bölcsődei ellátás a településen önkormányzati működtetésben van az óvodával együtt.

A település egészségügyi ellátottsága a megyei átlaghoz képest jónak mondható, ugyanis a város a működéshez szükséges valamennyi egészségügyi szolgálattal (háziorvosi alapellátás, házi gyermekorvosi alapellátás, körzeti védőnői szolgálat, továbbá fogászati és szemészeti szakrendeléssel) rendelkezik. Az egészségügyi intézmények műszaki állapota jó, a felszereltség területén még van javítani való.

***Lakásállomány***

A népességcsökkenésével szemben a lakásállomány stagnál.

Gyöngyöspata 1100 lakóingatlannal rendelkezik, fellelhető településünkön kb. 10 %-ban a hagyományos régi szoba, konyha, kamra helyiségekből álló parasztház, a lakások többsége

2-3 szobás, elvétve található 4-5 szobás lakás. A lakások zöme földszintes, emeletes ház 46 db található, a lakások általában magánszemélyek tulajdonában vannak önkormányzati tulajdonú szolgálati lakás 5 db van. Az összes lakóegységet figyelembe véve az új építésű lakások aránya a legkisebb, a lakások egyharmada 1965-1990 között épült.

***Szolgáltatások***

2014-ben a településen 4 élelmiszerbolt, 6 vendéglátóhely és cukrászda, 6 db egyéb kereskedelmi-szolgáltató egység (táj jelegű borok értékesítése), 2 virág és ajándéküzlet, 2 db falusi turizmus keretében működő magánszálláshely, 2 db kulcsos ház (turistaház) üzemel.

A település közvetlen vonzáskörzetében a szőlőművelés során jelentős helyet foglalnak el a borászatok. („a Várban található Hétsoros Pincék” mely közel 150 pincéből és présházból áll, a településünkön fellelhető még Pipis-hegyi, a Boszori, Előmáji és az Alszögi pincesor.)

***Programok***

A gazdasági program a gazdasági versenyképesség, a társadalmi és humánerőforrás fejlesztés, és a környezetminőség prioritásai alapján került kidolgozásra, melyek egy-egy ágazatot, szakmacsoportot vagy a város életében jelentős beruházásokat érintenek.

A megjelölt projektek, projektötletek mindegyike egy-egy konkrét feladatnak minősül, ezzel lehetővé válik a gazdasági program dinamikus integrálása a város gazdasági, társadalmi, környezeti életében.

A testület tevékenységének alapja a minden cselekvési szintre, és szakmai területre kiterjedő együttműködés. Csak a szervezett, rendszerszerű, szakmai programokra épülő együttműködés eredményezhet értékőrző és értéknövelő fejlődést, az életminőség érzékelhető javulását, nagyobb biztonságot.

***Céljaink***

-       Legyen mindenkinek esélye arra, hogy békében és harmóniában élhessen közösségében, épített és természeti környezetében.

-       Törekszünk arra, hogy természeti környezetünket óvjuk, épített környezetünket a természeti környezetünkkel összhangban alakítsuk.

-       Váljanak elérhetővé az egészséges élet lehetőségei széles kör számára, legyen hatékony egészségmegőrzés, nagyobb figyelmet fordítsunk a megelőzésre.

-       Legyen minden gyermek egyaránt érték, függetlenül attól, hogy szegény vagy gazdag családban él, kapjon minden fiatal esélyt a korszerű, munkaerő-piaci versenyképességet biztosító tudás megszerzésére.

-       Kapjon az iskolában nagyobb hangsúlyt a nyelvoktatás, a számítástechnikai műveltség, javuljanak a kreativitásra, megértésre és nyitottságra való nevelés körülményei.

-       Erősödjön a szolidaritás, kapják meg a családok, az egyének szociálishelyzetük megrendülésekor a szükséges segítséget.

-       Fejlődjön a kulturális sokszínűség, kapják meg a kultúrateremtő, -közvetítő, -őrző alkotók, alkotóközösségek azt a támogatást, mely teremtő munkájukhoz nélkülözhetetlen.

-       Javuljon a lakosság, a polgárőrség, a rendőrség és az önkormányzat összefogásával a közbiztonság, a vagyonbiztonság, a közlekedési rend és morál.

-       Gyarapodjon megfontolt vagyongazdálkodás megvalósításával a közösség vagyona.

-       Emelkedjen a helyi szolgáltatások, kötelező önkormányzati feladatellátások, illetve az önként vállalt feladatok ellátási színvonala.

Mindezeket figyelembe véve a Képviselő-testület alkotó együttműködésre törekszik -  minden Gyöngyöspatán élő polgárral;

-       a városban működő minden gazdasági és társadalmi tényezővel, melyekkel kölcsönös érdekek alapján az együttműködés keretei kialakíthatóak, s amelyekkel az együttműködés a város lakóinak életminőségét javítja;

-       a város intézmények vezetőivel és dolgozóival annak érdekében, hogy az intézmények kínálta szolgáltatás színvonalas legyen, és egyben az ott dolgozók részére a munkakörülmények javuljanak;

-       a városban működő érdekképviseletekkel, szakmai szervezetekkel, a civil szférával, mert javaslataikat, észrevételeiket, cselekvő részvételüket nélkülözhetetlennek tartjuk,

-       a város területén működő egyházzal,

-       a Járási Hivatallal és Kormányhivatallal, valamint Megyei Önkormányzattal annak érdekében, hogy a térség sokszínűségéből adódó értékek mindenki számára hasznosuljanak.

1. **A gazdasági program összeállítását befolyásoló tényezők:**

* a kormányzat gazdaságpolitikája,
* a megyei, ezen belül a járási területfejlesztési operatív program,
* nemzeti és EU-s pályázati források,
* a település adottságai, a lakosság összetétele, igényei,
* az önkormányzat vagyoni helyzete, jelenlegi, illetve várható pénzügyi kondíciói,
* a polgármesteri program,
* a képviselő-testület és a bizottságok javaslatai,
* a településen működő intézmények és szervezetek javaslatai, elvárásai.
  1. **A kormány gazdaságpolitikai célkitűzései, fejlesztési Irányai:**

A gazdasági program meghatározásánál elengedhetetlen a pénzügyi lehetőségek számbavétele.

A kormány a fejlesztési irányelveit az új energiapolitika, a vidékfejlesztés, a területfejlesztés, a növekvő foglalkoztatás témakörében határozta meg, mely fejlesztési irányok kihatnak az önkormányzatok fejlesztési elképzeléseire is.

***A kormányprogram szerint a fejlődés húzóágazatai:***

- területi operatív program, KEHOP,

- az üzleti- és kereskedelmi szolgáltatás,

- az idegenforgalom és a turizmus.

1. **Gyöngyöspata város gazdasági helyzete és várható változások:**

**Az Önkormányzat vagyona 2013. évi zárómérleg alapján 1 986 129 e Ft volt.**

**Vagyonszerkezet**

**(Befektetett eszközök)**

|  |  |
| --- | --- |
| **Vagyonelem megnevezése** | **Az összes vagyonból a vagyon részaránya /ezer forintban/** |
| Immateriális javak | 100 |
| Ingatlan és kapcsolódó vagyoni értékű jogok | 1 368 440 |
| Gépek, berendezések | 20 123 |
| Járművek | 229 |
| Üzemeltetésre átadott eszközök | 502 267 |
| Befejezetlen beruházások | 24 662 |
| Tartós részesedés | 19 027 |
| **Befektetett eszközök összesen:** | **1 934 848** |

**Forgóeszközök** 2013.12.31-i záró állománya: **51 281 e** Ft

A Képviselő-testület irányelvként fogalmazza meg, hogy törekednünk kell az önkormányzati vagyon szakszerű hasznosítására, ésszerű vagyongazdálkodást kell folytatnunk.

Az önkormányzati gazdálkodás és a testületi döntések nagymértékben tudják befolyásolni a helyi gazdaság fejlődését, ezt szem előtt tartva kell a munkát folytatni.

**3.1. Pénzügyi helyzet:**

***Az önkormányzat pénzügyi, likviditási helyzetét az elmúlt 4 évben az alábbiak jellemezték:***

* az önkormányzat a fizetőképessége fenntartásához külön állami támogatást vett igénybe,
* a gazdálkodás eredményességét nagymértékben befolyásolta a előző időszakban felvett működési és fejlesztési hitel.

**3.2. Az önkormányzat költségvetésének kiadási és bevételi   
 főösszegei (ezer forintban)**

|  |  |  |  |  |
| --- | --- | --- | --- | --- |
| **2011** | **2012** | **2013** | **2014** | **2015** |
| **477 995** | **272 274** | **246 947** | **255 818** | **294 292** |

**A költségvetési kiadások közül:**

Nőttek az óvoda személyi jellegű kiadásai és a járulék kiadásai.

A költségvetési kiadások közül a következő években várható, hogy a dologi kiadások nagysága, a várható fejlesztések miatt nő.

A költségvetés kiadási oldalát csökkentheti az energetikai épület-felújításokból eredő megtakarítás.

**Bevételek:**

A költségvetési bevételek közül:

- Stagnálnak az önkormányzatok sajátos működési bevételei (helyi adó bevételek: iparűzési adó, magánszemélye kommunális adója),

- csökkentek az önkormányzatok költségvetési támogatása jogcímén kapott összegek.

A költségvetési bevételek szerkezetére hatást gyakorolhat az, hogy a költségvetési támogatások reálértéke csökken és egyre több saját bevétel megszerzésére, illetve pályázati források bevonására lesz szükség.

1. **A gazdasági program anyagi forrásainak megteremtése**

A gazdasági programban meghatározottak megvalósításához szükséges anyagi források biztosítása érdekében az alábbi feladatok rögzíthetők.

A pályázati források figyelése, igénylése és megszerzése.

A képviselő-testület nyomon követi a költségvetési támogatási rendszert és az elképzeléseivel összhangba hozva igyekszik kihasználni a rendszer által nyújtott lehetőségeket (legkedvezőbb összegű támogatás megkeresése).

***Adópolitika***

Az önkormányzat fontosnak tartja a helyi adópolitikai célkitűzések megfogalmazását, mivel az jelentősen befolyásolja a településen keletkező saját bevételeket, illetve hatással van a településen élő magánszemélyek és vállalkozások anyagi terheire.

A helyi adók esetében az önkormányzat képviselő-testülete az adóztatást úgy kívánja kialakítani, hogy az állandósága mellett az önkormányzat biztos bevételi forrását jelentse, ugyanakkor igazságos is legyen az adózói kört illetően.

Az adóbevételek növelése érdekében figyelmet kell fordítani arra, hogy

* az adóalanyok teljes köre adóztatásra kerüljön, ennek érdekében fokozottan figyelemmel kell kísérni az adóalanyi kör adó bejelentési kötelezettségének teljesítését,
* kezdeményezni kell az elmaradt adóhátralékok mielőbbi beszedését,
* kiemelt figyelmet kell fordítani a város területén elhelyezkedő ingatlanok építményadójának behajtására,
* figyelemmel kell kísérni a nem helyi vállalkozók Gyöngyöspatán végzett bejelentési kötelezettség utáni ideiglenes iparűzési adó beszedését,
* meg kell vizsgálni a lehetőségét új adónemek bevezetésének.

A szűkülő központi finanszírozás miatt a jövőben sem mondhatunk le adóbevételeink mértékének esetleges emeléséről, fokozott figyelemmel a teljes körű adóztatásra, de annak mértékét továbbra is a városban élők fizetőképességének és a gazdasági fejlődés biztosíthatóságának figyelembevételével kell megállapítanunk.

Közteherviselés (indokolatlan mentességek megszüntetése, helyi adók racionalizálása, hátralékok behajtása, adómorál javítása) biztosítása.

* Az önkormányzat áttekinti a meglévő vagyontárgyait, azok hasznosításának módját és lehetőségeit, a fenntartási, üzemeltetési költségek nagyságát.

Javaslatot dolgoz ki az egyes vagyontárgyak megfelelő kihasználására, a jogi eszközökkel történő értéknövelő beruházásokra, az értéknövelő telekalakításokra, a felesleges vagyontárgyak hasznosítására, valamint az egyes vagyontárgyak értékesítésére.

* Tudatosan törekszik arra, hogy a közszolgáltatások ellátásába további külső szereplőket vonjon be, mely csökkentheti önkormányzatunk anyagi terheit, s egyben színesítheti a meglévő ellátási rendszert.

Az önként vállalt feladataink egy részét is átadhatjuk külső partnerek számára, melynek feltételeit feladat-ellátási szerződésben kell rögzíteni.

* A szolgáltatási díjtételek megállapításakor figyelembe kell venni a szolgáltatást igénybevevők fizetőképességét, az adott társaság fejlesztési igényeit, a kintlévőségek várható alakulását, és nem utolsósorban az áremelés szociális kiadásainkra gyakorolt várható hatását, mivel ezek a város költségvetési helyzetét több ponton is képesek befolyásolni.
* A nagyléptékű fejlesztési elképzeléseink csak külső források, pályázatok, hitelek igénybe vételével valósíthatók meg, különösen fontos a költségek és a hozamok pontos számítása. Ugyanakkor továbbra is kerülnünk kell a működési jellegű hitelfelvételeket.

***HELYI GAZDASÁGFEJLESZTÉS***

A kormányzati források, mint a finanszírozás alappillérei természetesen a jelen ciklusban is meghatározzák az önkormányzat gazdálkodási lehetőségeit. A magyar gazdaság egészének várható teljesítménye az EU-s szabályozó változások, és ezen belül az államháztartás működési feltételeinek módosulása nem minden esetben jár pozitív hatásokkal az önkormányzatok vonatkozásában.

Gyöngyöspata város területén prognosztizált népességnövekedés a közel jövőben nem várható, ha csak nem tudunk olyan munkahelyeket és kedvező feltételeket teremteni, mely városunkba megindítaná a beáramlást – ha ez bekövetkezik – mindenképpen bevételi forrásnövekedést okoz, mivel a betelepüléssel többnyire a magasabb jövedelmi kategóriájú népesség beáramlása várható, ezzel együtt azonban számolhatunk a feladataink növekedésével is, így a kiadásaink is sokszorozódnak.

***Célunk***

-       Stabil alapok megteremtésével, a szolgáltatások színvonalának növelése.

-       Az önkormányzat számára továbbra is elsődleges a közszolgáltatási rendszer működtetése és a jövedelem újraosztási arányok alakítása, de emellett kiemelt figyelmet kell fordítani a gazdasági stabilitás elősegítésére és a helyi növekedési feltételek biztosítására.

-       Az önkormányzat a település egészének kiegyensúlyozott fejlődésében érdekelt, melynek alapjait csak az erős helyi gazdaság teremtheti meg.

**5**. **Jövőkép, megvalósítandó elképzelések, feladatok:**

Alapelvünk az, hogy Gyöngyöspata Város Önkormányzatának a településfejlesztésben meghatározó szerepet kell vállalnia, tudatos városfejlesztéssel továbbra is a Mátrai térség meghatározó tagjának kell lennie, vonzó táj jelegű hagyományteremtő fesztiválok megteremtésével, többfunkciós turisztikai fejlesztésekkel, a jelenlegi vendégforgalom növelésével.

Ehhez szükséges a szolgáltatások (vendéglátás, turizmus fejlesztése, kemping, kerékpárút építése, stb.), alternatív szabadidős létesítmények létrehozása, a környezetének fejlesztése, illetve a természeti adottságok vonzóvá tétele. Egyedi idegenforgalmi, turisztikai vonzerővel bíró program és/vagy önkormányzati fejlesztés révén városunk vonzereje növekedhet, mely a gazdaságos működését is biztosíthatja.

**5.1. A település fejlesztésének alapelvei:**

Gyöngyöspata Város rendezési tervét a település széles nyilvánossága bevonásával kell végrehajtani. Ez a biztosítéka annak, hogy a fejlesztési tervekből azok az elemek valósuljanak meg, melyek a település jövőjét, hosszú távú fejlődését és fejlesztését szolgálják.

***Ezek:***

* a térségi kapcsolatok erősítése,
* a település fejlesztésének összehangolása a megyei és térségi fejlesztési elképzelésekkel,
* a munkahelyteremtés,
* idegenforgalmi övezet kialakítása,
* az építészeti arculat, a még meglévő építészeti értékek megőrzése,
* kiemelt helyen szerepel az idegenforgalom, a turizmus fejlesztése, kerékpárút hálózat kiépítése,
* a népesség számának szinten tartása, ill. lehetőség szerinti emelése,
* a település megtartóerejének, a település potenciáljának növelése, ifjúságmegtartó, családbarát programok kidolgozása és megvalósítása (kiemelt figyelemmel a több gyermekes családokra),
* a szolgáltatások fejlesztése,
* a természeti környezet fejlesztése, a belterületi zöldfelületek igényes kialakítása, a Mátra adta lehetőségek kiaknázása,
* a környezetvédelem, a környezetterhelések minimalizálása, az emberközpontú környezetszemlélet érvényre juttatása, a vidéki életforma népszerűsítése.

A településfejlesztés legfőbb célkitűzése, hogy az önkormányzati vagyon a képviselő-testület ciklusa alatt növekedjen. A szükségessé vált fejlesztéseket a képviselő-testületnek fel kell vállalnia melyeknek a finanszírozását zökkenőmentes működés mellett biztosítani kell.

Követelmény a településfejlesztés széles nyilvánossága, ezzel kapcsolatosan

* a település honlapjának folyamatos fejlesztése, a városi újság szerkesztése,
* a képviselő-testület működésével kapcsolatos közérdekű adatok nyilvánossága,
* az intézményeknek, a civil szervezeteknek a településen rendezett programjainak nyilvánossága,
* a turisztikai kiadványok készítése.

A településfejlesztésbe be kell vonni a lakosságot, a vállalkozásokat és az önszerveződő közösségeket.

A településfejlesztés során figyelembe kell venni azokat a fejlesztéseket, programokat, melyekhez kapcsolódva gazdasági számítások igazolják azt, hogy a fejlesztés eredményeként az önkormányzat tartósan a korábbi éveknél magasabb bevétellel, illetve alacsonyabb kiadással számolhat.

Az elkövetkezendő években jelentős pályázati források nyílnak meg, fontos, hogy a településfejlesztés egyik eszközévé váljon a pályázati tevékenység.

Ennek érdekében

* fontos a pályázatok folyamatos figyelemmel kísérése,
* amennyiben szükséges, a sikeres pályázat reményében megfelelő szakértelemmel rendelkező személyt kell keresni és megbízni,
* a pályázatokhoz megfelelő önerőt kell biztosítani.

***VÁROSÜZEMELTETÉS ÉS FEJLESZTÉS***

A helyi gazdaságfejlesztés nem jelent mást, mint a gazdasági szerkezetváltás elősegítését, a kis-és középvállalkozások fejlődésének ösztönzését, munkahelyek teremtését, az önkormányzat ez irányú összehangoló tevékenységét.

-       A polgárok fizetőképes keresletének növekedése figyelhető meg, piacot teremtve a helyi kereskedőknek és szolgáltatóknak.

-       Elő kell segíteni a falusi turizmus szokásainak kialakulását a városban.

-       A gazdasági szerkezet átalakulását reményeink szerint kísérni fogja a város gazdasági teljesítőképességének növekedése.

-       A helyi gazdaságot érintő döntéseink meghozatala előtt támaszkodnunk kell a gazdasági környezet elemzésére, a hozzáférhető információk begyűjtésére.

-       Az elemzéseknek ki kell térnie a termelési, szolgáltatási, munkaerő-piaci, területi, infrastrukturális és pénzügyi adottságaink előnyös és kedvezőtlen elemeire.

Fontos céljaink tagolt és átlátható megjelenítése, a megteendő lépések és azok időtartamának összehangolása, valamint a felmerülő költségek és a későbbiekben realizálható hasznok elemzése.

-       Külső megítélésünk javítása érdekében célirányos marketing munkát kell végeznünk.

-       Lemaradásunkat ellensúlyozhatjuk összefogással és a város arculatának javításával, a külső megítélést jobbá tehetjük.

-       A befektetők zavartalan munkavégzésük érdekében széles skálán mozgó jól kiépített szolgáltatói hátteret is igényelnek.

-       A fentieken kívül az egészségügyi ellátás állapota, a szórakozási lehetőségek megléte, a kulturális javak hozzáférhetősége, a kereskedelmi ellátás színvonala, a lakhatási feltételek milyensége és a közterületek állapota is befolyásolja a befektetők telephelyválasztását.

-       Tudásalapú gazdaság támogatása.

-       Szem előtt kell tartanunk a környezetünkkel való ésszerű gazdálkodás követelményeit, ezért a továbbiakban is megköveteljük a környezetvédelmi előírások betartását.

* Az Európai Unióhoz történő csatlakozást követően meg kell tanulnunk, hogy kis közösségünk érdekeit önmagában nagyon nehéz érvényesíteni. Igazi lehetőségek a térségek, régiók számára nyílnak meg. Mindezeket figyelembe véve meg kell tanulnunk „nagyban gondolkodni”, persze nem elfelejtve sajátos érdekeink hangsúlyozását.
* A közös gyarapodás érdekében meg kell találnunk a kölcsönös előnyökön nyugvó együttműködés lehetőségeit a térségben található városokkal, és vonzáskörzetünkkel, sajátosságainknak megfelelően megosztva a feladatokat.

Nehéz úgy egy térség érdekköreihez csatlakoznunk, ha még a sajátos helyzetünkkel sem vagyunk tisztában városunk határain belül. A Képviselő-testület kiemelt feladata, hogy a hosszú távú elképzelések érdekében is megtegye a szükséges előkészítő lépéseket, és miután ezek kialakultak azt próbálja a térség, illetve a régió jövőképébe illeszteni.

Csak a már megindult gazdasági növekedés biztosíthat alapot az itt élő polgárok személyes megélhetésének javításához, helyi költségvetésünk gyarapodásához, s ez által intézményeink színvonalasabb munkájához, valamint városfejlesztési elképzeléseink megvalósításához.

Egy település arculatát elsősorban az határozza meg, hogy az ott folyó építkezések, fejlesztések, illetve rehabilitációk ad hoc jelleggel, vagy pedig tervszerűen mennek végbe.

Úgy kell gazdálkodnunk területeinkkel, környezeti erőforrásainkkal, hogy a jövendő nemzedék számára is biztonságos és egészséges lakhelyet biztosíthassunk a Gyöngyöspata városában.

***Feladatunk***

-       Városunk általános rendezési tervét időről-időre felül kell vizsgálnunk. Rendszeresen meg kell győződnünk arról, hogy az érvényben lévő területszabályozás figyelembe veszi-e a megnyilvánuló közösségi érdeket, alkalmas-e a felmerülő új igények befogadására.

-       Rögzítenünk kell Gyöngyöspata hosszú távú fejlesztési irányait, hogy a megvalósítandó beruházások számára optimális feltételek teremtsünk. Biztosítanunk kell a fejlesztéshez szükséges területeket.

-       Jó minőségű utak kialakítására van szükség.

-       Nem feledkezhetünk el a gyalogos járdák és közterek elkeserítő állapotáról sem, a járdák felújítása és átépítése során fokozott figyelmet kell szentelnünk a járófelületek akadálymentesítésére.

-       Miután áttekintettük a város jövőbeni terület-felhasználásával kapcsolatos elképzeléseket, meg kell hozni a város arculatát érintő esztétikai döntéseket is.

-       Szorgalmazzuk a városképet érintő felszíni közművezetékek rendszeres karbantartását, rekonstrukció idején azok felszín alá történő elhelyezését.

-      A megvalósuló építmények terveinek elbírálásakor figyelembe vesszük, a környezet adottságait, a létesítményt körülvevő zöld felületek, és a terület közlekedéstechnikai adottságait.

-      Arra törekszünk, hogy a szolgáltatók, szolgáltatásaik bővítésével, fejlesztéseik ütemezésével és a színvonal emelésével ne maradjanak el a város gazdasági fejlődésének ütemétől.

-      A csapadékvíz elvezető rendszer megvalósítása óriási feladatot ad számunkra.

-       Nagyobb figyelmet kell fordítanunk az élő vízfolyásaink (patakjaink) rendszeres takarítására, mederrendezésére.

-      Az önkormányzat koordinálásában kell megvalósítani a közműszolgáltatók rekonstrukciós terveinek összehangolását és szigorú ellenőrzését. Ezáltal elérhetjük, hogy egy-egy szakaszon, vagy városrészen teljes körűen valósuljanak meg a rekonstrukciós munkálatok, beleértve a járófelületek és zöldfelületek felújítását is.

* Az önkormányzat stratégiai intézkedéseivel elő kell segíteni helyben a fiatalok első lakáshoz jutását és a gyermekeik oktatását az óvodától az általános iskola 8. osztályáig.
  1. **Idegenforgalom, turizmus:**

Az idegenforgalom egyike azon területeknek városunkban, ahol még vannak kiaknázatlan lehetőségek. Magyarország egyre népszerűbb turisztikai célpont a külföldi lakosság számára, de jó ütemben fejlődik a belföldi turizmus is. Városunk e területen egyre nagyobb jelentőséggel bír a Mátra felé irányuló turisztikai kiindulópontként. Kedvező földrajzi elhelyezkedése erősíti ezen lehetőségeknek a város és lakossága számára történő minél gazdaságosabb kihasználását.

Alternatív fejlesztési elképzelések:

* Fejleszteni kell a település turisztikai arculatát. Kiemelten kell kezelni azokat a fejlesztéseket, melyek turisztikailag kiemelkedő jelentőséggel bírnak, vonzerőt jelentenek (pl. vízi turizmus halászat, településünk 3 horgásztóval rendelkezik).
* Pályázati lehetőség igénybe vételével turisztikai-idegenforgalmi centrum kialakítása a helyi vállalkozók és civil szervezetek bevonásával.
* Az idegenforgalmi szempontból fontos közterületeken megfelelő pihenőhelyek kialakítása (pad, asztal, szeméttároló).
* Kerékpárút kiépítése a Szurdokpüspöki és Gyöngyös felé.
* Az önkormányzat honlapján szerepeltetni kell a turisztikai lehetőségeket, megjelenési lehetőséget kell biztosítani az idegenforgalommal foglalkozó vállalkozók számára is.
* Magántulajdonban lévő tanyák fejlesztése szabadidő hasznos eltöltéséhez (pl.lovaglás, gazdaság bemutatása).
* Információs adatbázis kialakítása szálláshelyekről, programokról a település honlapján, szórólapokon, kiadványokban.
* A turisztikai szezon meghosszabbítása egyedi kulturális programok szervezésével (Péter Páli Palóc Napok, Szüreti felvonulás, Nyitott pincék napja stb.).
  1. **Önkormányzat**

Az Önkormányzat feladata a város üzemeltetése, működtetése (közvilágítás, közutak, járdák és belvízelvezető árkok, ivóvíz ellátás, parkgondozás, temető fenntartás, stb.), intézményeinek önálló fenntartása és működtetése (hivatal, óvoda, általános iskola /épület felújítása, fejlesztése/ egészségház, közösségi házak, stb.).

Az önkormányzat közigazgatási feladatainak ellátására Önkormányzat Polgármesteri Hivatalt működtet.

***ÜGYFÉLBARÁT POLGÁRMESTERI HIVATAL***

A települési önkormányzatok közszolgáltatások nyújtása, a települések üzemeltetése, fejlesztése mellett a közhatalom helyi gyakorlójaként igazgatási, hatósági feladatokat is ellátnak.

A jegyző és az általa vezetett polgármesteri hivatal egyrészt ellátja az önkormányzati szervek (képviselő-testület, bizottságok, polgármester, költségvetési szervek) működésével kapcsolatos döntés-előkészítési, végrehajtási és végrehajtás-ellenőrzési teendőket, másrészt az – szinte kizárólag a jegyzőre telepített – államigazgatási hatósági jogköröket gyakorolja.

Mindannyiunk érdeke a kor követelményeinek megfelelő hivatal működése. A polgármesteri hivatalok alapvető feladata a polgárok és szervezeteik, a partnerek és ügyfelek ügymeneten kívüli tájékoztatása, illetve az ügymenet részeként felvilágosítása, valamint az igazgatási ügyvitel. Az ügyvitel két fő része az ügykezelés (amely az irat-előállításból, és az iratkezelésből áll), illetve az ügyintézés.

Az önkormányzatnál a „kinek, mit kell csinálnia” kérdés után a „hogyan”-t is indokolt megválaszolni. A szervezés, az elvégzendő feladatok, az azokat teljesítő dolgozók elrendezése, csoportosítása és összekapcsolása, annak érdekében, hogy az érintettek a legeredményesebben tudják elvégezni a munkát.

Törekednünk kell arra, hogy a Polgármesteri Hivatalunkban ügyfélbarát rendszer alakuljon ki. A vezetők legyenek nyitottak a lakossággal való kapcsolattartásra (ügyfélfogadás), valamint az ügyintézés menete során vegyék figyelembe a jogos ügyféli érdekeket.

***Elképzeléseim szerint a hivatal legyen:***

•       Gyors – ha kell – azonnal reagáló;

•       Pontos, megbízható nyilvántartásokkal felszerelt;

•       Jó szakemberekből álló;

•       Az ügyfelek érdekeit messzemenően figyelembe vevő;

•       Kapcsolattartó és kezdeményező;

•       Technikailag jól felszerelt.

Természetesen a hivatalvezetőként eljáró jegyző feladata ezek biztosítása, számonkérése. Véleményem szerint, a polgármester és a jegyző feladataik ellátása során kölcsönösen egymásra utaltak, ezért a személyes jó kontaktusuk kötelező és meghatározó a hivatali munka eredményességében.

***INFORMATIKAI STRATÉGIÁNK***

Településünk fejlődéséhez az informatika területén is előrelátás, célkitűzés, tervezés és megvalósítás, vagyis stratégiaalkotás szükséges. Az informatikai stratégiánk nem más, mint az önkormányzati feladatok hatékony elvégzéséhez nyújtható számítógépes támogatás tervezése, az erőforrások megteremtése és elosztása, majd működtetése, tehát a fejlődés irányainak kijelölése, a lehetőségek kihasználása.

Fontos feladatnak tekintem a honlapunk fejlesztését és állandó karbantartását, arra is tekintettel, hogy az internet az információszerzés mellett, az információnyújtásnak is alapvető, ráadásul a legolcsóbb eszköze, képes a valós világot virtuálisan visszatükrözni, nem csak egyes címzettek (pl. nyomdai kiadványok), hanem sokaság által hozzáférhetően. A bennünket virtuálisan megkeresők oldalán pedig idő- és pénzmegtakarítás jelentkezik.

Az internet kínálta lehetőségeket nem célszerű pusztán egyszerű bemutatkozásként kezelni, hanem interaktív, oda-vissza működő kommunikációs településmarketing- és üzleti eszközként.

Rövidesen lesznek olyanok (cégek, személyek), akik hivatali ügyeiket elektronikusan kívánják intézni, amelyre „fogadóoldalon” is fel kell készülnünk.

Az általános tájékoztatás ezen a szinten a település bemutatását jelenti a történelem, a települési politika, közigazgatás, gazdaság, szolgáltatások alapvető információival, helyenként már interaktív településtérképpel.

Az elektronikus kommunikáció az elektronikus posta (e-mail) lehetőségeit takarja, akár „polgárok fórumát” is biztosítva, általánosságban vagy vélemény- és javaslatkérésként egy-egy fontos településpolitikai kérdésben. A képviselő-testületi döntések anyagainak (előterjesztések, rendeletek, határozatok) interneten történő elhelyezése mellett, lehetőség van a település fizikai működésének virtuális leképezésére, és internetes megjelenítésére is, amennyiben az önkormányzat a települési szereplőket integrálja honlapjára.

**5.4. Köznevelés:**

***OKTATÁS***

A város jövője szempontjából legfontosabb tényező az oktatás és a nevelés. Az ismeretek, készségek és erkölcsök tekintetében egyaránt a gyermekek kiteljesítése a cél. A jövő a fiatalok kezében van, ennek figyelembevételével a helyi oktatási rendszert az igényekhez, és a város eltartó képességéhez kell igazítani. A súlypontot az informatikai, a nyelvi és a természetvédelemi képzés feltételrendszerének javítására kell helyezni. Az oktatási intézményünk jövőjét, és egyben szerkezetét a demográfiai hatások mellett, a gazdaságban végbemenő változások szabják meg.

A szakmai tudás mellett felértékelődnek a viselkedésbeli tulajdonságok, amelyek a munkahelyen való sikeres helytálláshoz kellenek. (Megbízhatóság, jó kommunikációs képesség, az önálló tanulás, nyelvtudás és az informatikai, valamint telekommunikációs eszközök használatára való képesség.)

Közös érdekként fogalmazhatjuk meg, hogy a városban meglévő igényeknek és az eltartó képességünknek megfelelő számú intézmény működjön, s ehhez magas szinten biztosítsuk a szükséges feltételeket, melyek segítségével az oktatás, mint alapszolgáltatás színvonala a kor követelményeinek megfelelő szinten legyen elérhető. Az oktatásfejlesztés érdekében a hatékonyabb intézményi kihasználtság és a költségtakarékos gazdálkodásból fakadó megtakarítások visszaforgathatóak.

A fiatalokat be kell kapcsolnunk a városi közélet vérkeringésébe, meg kell ismernünk értékrendjüket, elképzeléseiket, elvárásaikat. Arra kell törekednünk, hogy szórakozási lehetőségeiket is itt a város határain belül tudjuk biztosítani.

A fiatalok közélet iránti figyelme nagymértékben függ a családi környezettől, és nem utolsó sorban a nevelőktől, oktatóktól. Így elsődleges elvárás a nevelőkkel szemben a helyi közéletben való megfelelő szerepvállalás.

A gazdasági szerkezetváltás következtében megnőtt a felsőfokú végzettségű munkavállalók iránti igény. Annak érdekében, hogy a városban élő fiataljainkat érdekelté tegyük a továbbtanulásban, tovább kell folytatnunk a Bursa Hungarica által nyújtott támogatást.

Intézményi szinttől és típustól függetlenül nagy jelentőséget tulajdonítunk a nemzeti és magyarságtudat erősítésének, elő kell segítenünk a lokálpatriotizmus szellemiségének érvényesülését. Lehetőséget kell biztosítanunk fiataljaink számára, hogy megismerhessék, és ez által magukénak érezhessék városunk történelmét és hagyományait.

Jogszabályi előírások értelmében az általános iskolai oktatást önkormányzatunk 2013. évben közoktatási megállapodás keretében Klebelsberg Intézményfenntartó Központnak adta át.

***További feladat:***

További cél a meglévő intézmények hőszigetelési, fűtéskorszerűsítési tervének előkészítése, korszerű fűtési rendszer megvalósítása pályázati források bevonásával. Az intézményvezetőknek és a hivatal vezetőjének folyamatosan figyelni kell a lehetőségeket és sikeresen kell pályázni.

Ezeknek az intézményeknek a megerősítésére, továbbfejlesztésére kell törekedni a továbbiakban is.

**5.5.** **Egészségügyi ellátás:**

Az önkormányzat kötelező feladata az egészségügyi alapellátás biztosítása.

A Képviselő-testület a gazdasági program időtartama alatt fenntartja és fejleszti:

- a védőnői ellátást,

- a háziorvosi és házi gyermekorvosi alapellátást (vállalkozó orvosokkal),

- fogorvosi szakellátást (vállalkozó orvossal)

- a szemészeti szakellátást (heti egy alkalommal).

A fenti elvárásokkal összhangban figyelemmel kell kísérni az egészségügyi alapellátást biztosító egészségügyi szolgáltatókkal kötött feladat-ellátási szerződések teljesülését.

Többletfeladatok ellátása, megszervezése:

- laboratóriumi vérvétel helyben történő megszervezése,

- tájékoztató előadások az egészségügyet érintő változásokról.

A képviselő-testület kellő források biztosítása esetén, só-barlangot alakít ki, mely fontos része lehet a város lakóinak egészségmegőrzése érdekében.

**Egészséges életmód**

A képviselő-testület az egészséges életmód közösségi feltételeinek elősegítése érdekében:

- arra törekszik, hogy a képviselő-testület, a önkormányzati hivatal, a szociális- és egészségügyi ellátást végző intézmények és személyek folyamatosan együttműködjenek egymással az egészséges életmód feltételeinek javítása érdekében,

- támogatja azokat a kezdeményezéseket, melyek az egészséges életmóddal, az egészségmegőrzéssel, az időskorúak problémájával, a hátrányos szociális helyzetbe került személyekkel kapcsolatos felvilágosító, tájékoztató, segítő tevékenységre irányulnak,

- továbbra is következetesen figyelemmel kíséri, hogy a középületekben, közművelődési intézményekben dohányzásra ne kerüljön sor.

**5.6.** **Szociális helyzet**

A következő időszakban várható munkanélküliek, betegek, időskorúak és nagycsaládosok növelhetik a támogatásra szorulók számát, többen kerülhetnek a perifériára, egyes rétegeknél emelkedhet a szegénység.

A szociális ellátórendszernek fel kell készülni arra, hogy a jelentkező problémákra választ tudjon adni. Az önkormányzat pénzbeli és természetbeni támogatási rendszerét felül kell vizsgálni, hogy a támogatás a megfelelő személyekhez kerüljön.

***Ennek érdekében:***

* a képviselő-testület megalkotta Gyöngyöspata Város Önkormányzat Képviselő-tetületének 5/2015.(II.24.) önkormányzati rendeletét a települési támogatás megállapításának, folyósításának, valamint felhasználása ellenőrzésének szabályairól

a törvényi változások tükrében,

* a továbbiakban is nagy hangsúlyt fektet a szociális információs szolgáltatás segítéséhez,
* együttműködik a Gyermekjóléti és Családsegítő Szolgálat munkatársaival, köznevelési intézmények és a rendőrség ifjúságvédelmi felelőseivel,
* meglévő szociális rendszerét kibővíti (szociális étkeztetés, jelzőrendszeres házi segítségnyújtás ellátásokra) térségi megállapodásokkal,
* az ellátásra szorulók biztonságát megteremti,
* biztosítja, hogy a szociális szolgáltatások közelebb kerüljenek az ellátottakhoz,
* a szociális ellátási igényeket felméri a nappali ellátást nyújtó idősek otthona létesítéséhez,
* részt vesz a közmunka programokban.

***SZOCIÁLPOLITIKA és EGÉSZSÉGÜGY***

Mindannyian létbiztonságra és biztonságot nyújtó környezetre vágyunk. Az állam visszavonul a szociális ellátás területéről, miközben a feladatokat az önkormányzatok hatáskörébe utalja. A Képviselő-testület tagjaival törekszünk arra, hogy mindazok, akik segítségre szorulnak megkapják az önkormányzat támogatását.

Elő kívánjuk segíteni az egyházi és karitatív csoportok munkájának megindulását, a magánvállalkozók bevonását. De nem szabad megfeledkeznünk, hogy a városunkban sokan élnek olyanok, akik önként már most is jelentős karitatív tevékenységet folytatnak, de a látszat ellenére Gyöngyöspatán is sok a rászoruló. Sok esetben nem az anyagi támogatásra van szükség, hanem sérült, egyedül élő idős emberek igényelnek rendszeres gondozást, odafigyelést.

A szociális ellátás területén, világos kereteket kell kialakítani a segélyezésen belül. Ki kell emelni egy-két területet, és arra kell hangsúlyosan támogatást biztosítani. Ahol a jogszabályok megengedik, arra kell törekednünk, hogy a pénzügyi ellátás helyett a rászoruló természetben kapja meg a megélhetéshez elengedhetetlenül szükséges támogatást.

Az alkotmányos jogok figyelembevételével kell megvalósítani, a rászorultság fennállásának folyamatos ellenőrzését. A támogatások hatékony elosztása és a szükséges mennyiségű intézményi kapacitások megállapítása érdekében, haladéktalanul ki kell építeni egy, a támogatottak teljes körét felölelő egységes szociális informatikai rendszert.

A lokálpatrióta közösség megteremtéséhez elengedhetetlenül azok a családok adják az alapot, akik több generációval élnek Gyöngyöspatán. Elő kell segítenünk, hogy a városunkban lakók gyermekei is itt tudjanak letelepedni, és gyökereik ide kössék őket. A most még állandó változásban lévő lakosság összetétele idővel majd állandósulhat, és így a közösség élete is átformálódhat.

Fentieket figyelembe véve alapvető az idősellátás területén, hogy a kialakított házi- szociális gondozást és a szociális étkeztetés lehetőségét továbbra is fenntartsuk, hiszen ez a korosztály az aki gyökereinket biztosítja.

Önkormányzatunk az egészségügyi alapellátás körében gondoskodik a háziorvosi, a házi-gyermekorvosi, a védőnői, az iskola-egészségügyi, a fogorvosi és az alapellátáshoz kapcsolódó ügyeleti ellátásról valamint a szemészeti szakrendelésről.

A védőnő az önkormányzat közvetlen alkalmazásban van. Az egészségügyi közszolgáltatást, feladat-ellátási szerződés alapján a háziorvosok látják el. A háziorvos működési jog alapján, önálló orvosi tevékenységet csak az önkormányzat által meghatározott körzetben folytathat. A területi ellátásra az OEP finanszírozási szerződést köt.

Jelenleg városunkban egy felnőtt háziorvosi körzet és egy gyermekorvosi körzet van. Önkormányzati ingatlanban, a Fő út 55.sz. alatti **egészségügyi centrumban** kapott helyet a házi gyermekorvos, fogorvos, szemészet és védőnő rendelője is valamint a családsegítő szolgálat. A Fő út 53. sz. alatt

Dr. Kecskés Mária magánrendelőjében pedig a felnőtt háziorvosi rendelő működik.

Az egészségügy területén nagy hangsúlyt kell kapnia a megelőzésnek. Ez az orvosaink aktívabb közreműködésével, illetve a civil szervezetek segítségével valósítható csak meg.

**5.7. Gyermek- és ifjúságvédelem**

Az önkormányzat képviselő-testülete kiemelten kezeli a gyermek- és ifjúságvédelmi feladatokat:

* a gyermekjóléti feladatokat a családgondozó bevonásával látja el, mely feladat a Gyöngyössolymosi Mikrotérségi Társuláson belül működik,
* támogatja, hogy a Társulás keretein belül a ciklus alatt is működjön logopédus, gyermekpszichológus, családsegítő- gyermekjóléti szolgálat, a gyermek gyógytornász,
* a gyermekjóléti feladatok ellátásáról szóló beszámolót a képviselő-testület minden év május 31-ig megtárgyalja,
* támogatja az ifjúság szabadidejének kulturált, hasznos eltöltését, illetve minden olyan programot, rendezvényt, amely az ifjúság nevelését, művelését szolgálja.

**5.8. Közművelődés**

***MŰVELŐDÉS és HAGYOMÁNYOK ŐRZÉSE***

A kultúra és a sport a városi élet sava-borsa. A mindenkori polgáraink, olyan művelődési intézményeket igényelnek, amelyek lehetőséget biztosítanak a társasági élet számára, s egyaránt kielégítik a különböző érdeklődéssel bíró csoportok szórakozási, ismeretszerzési igényeit.

Gyöngyöspata jelenlegi kulturális élete nagyon sok kívánni valót hagy maga után. Ezen szeretnénk változtatni úgy, hogy az itt élő családok számára lehetőséget teremtsünk a kikapcsolódásra, szórakozásra, pihenésre a megfelelő programok szervezésével, biztosításával.

Legfontosabb feladatunk a közösségi tér biztosítása, bővítése (Művelődési Ház felújítása). A közösségi tér, ahol az ott tevékenykedő civil szervezetek összejöhetnek és megélhetik az együvé tartozás élményét. Cél lehet egyszerre biztosítanunk a közösségi életteret és művészeti tevékenységek befogadását. Az itt élő emberek döntsék el, hogy milyen kulturális programokra van szükségük, és közösségi helyiségeiket mire használják. A kulturális életünkben jelenlévő különböző csoportoknak a munkájuk során együttműködésre kell törekedniük a közösség érdekében.

Nem lehet eleget hangsúlyozni annak jelentőségét, melyet az önálló szellemi arculat formálása jelent. Az igazi közösség (lokálpatrióta város) életre hívásához feltétlenül hozzátartozik az a szellemiség, amelyben élünk. Fontosak közös ünnepeink, hagyományaink felidézése és ezzel az együvé tartozás érzésének erősítése. Több gyermekprogramot, és ifjúsági szabadidős rendezvényt kell szervezni, illetve ösztönözni ezek megvalósítását. A fiatalokkal történő foglalkozásra és a mentálhigiénés, önsegítő tevékenységek elősegítésére nagy figyelmet kell fordítanunk.

Az önkormányzat a közművelődési intézménye célját, feladatrendszerét, működését felülvizsgálja, a ciklus alatt újra megnyitja a Művelődési Házat.

***A közművelődéssel kapcsolatos feladatok:***

- önálló művelődésszervező és/vagy közösségi animátor alkalmazása,

- pályázati lehetőségek kihasználása,

- bemutatkozási lehetőségek biztosítása (kiadványok, honlap stb.),

- civil szervezetek bevonása,

- hagyományok őrzése,

- néprajzi és tájvédelmi programok,

- természeti értékeink, kincseink feltárása és dokumentálása,

- hegyközség borászainak bemutatkozása.

A könyvtár működtetésének fejlesztése a lakossági igények széleskörű kiszolgálása érdekében, ismeretterjesztő előadássorozatok, vers- és prózamondó versenyek, író-olvasó találkozók stb.

**5.9**. **Sporttevékenység:**

Az egészséges életre való nevelést, a versenyszellem kialakítását, a szórakozást, a hasznos kikapcsolódást biztosítja: ***a sport***. A tömegsport lehetőségeit részben a sportolni vágyóknak, részben pedig az önkormányzatnak kell biztosítania. Gyöngyöspata sportéletének revitalizációja (felelevenítése, új életre keltése) csak átgondolt, egymásra építkező formában, a lakosság és szponzorok közreműködésével valósítható meg. Az utánpótlás nevelés, a diáksport, a lakossági szabadidősport és a hozzájuk tartozó létesítmények – iskolai sportudvar, tornaterem, játszóterek, utcai sporteszközök, szabadidős-sportlétesítmények, nyári napközi támogatása és fenntartása elsődlegesen az önkormányzat feladata.

A község lakossága igényt tart a helyi sportrendezvényekre. E feladat ellátását szolgálja az önkormányzat tulajdonában lévő sporttelep.

***A sporttevékenységgel kapcsolatos feladatok:***

- a település sportéletének helyet adó épület felújítása, pályák karbantartása,

- a sportegyesület támogatása,

- segítjük és szorgalmazzuk a sportegyesület pályázati tevékenységét,

- gondoskodunk gyermekeink érdekében játszótér kialakításáról, de nem hagyhatjuk

figyelmen kívül a kamaszok igényeit sem (kosárlabda pálya, kézilabda pálya, teniszpálya, biciklis pálya, kondi park stb.).

***5.10. KÖZBIZTONSÁG, KÖZREND, TŰZVÉDELEM***

Akik Gyöngyöspatát választják otthonuknak, vagy vállalkozásuk színteréül joggal elvárják, hogy biztonságban tudhassák mindazt, amit a városunkban létrehoztak.

A város jelentős átmenő forgalommal rendelkezik. A biztonságérzet fokozása érdekében kialakított helyi térfigyelő rendszert szükség esetén tovább kell fejleszteni, a meglévő rendszer folyamatos, zavartalan üzemeltetését biztosítanunk kell.

Polgármesterként kiemelt célom, hogy a városunkban működő rendőrőrs tartson hivatalos fogadó órákat, hogy a lakosság számára elérhetőek legyenek. A városban történő járőrözések, ellenőrzések folyamatosak legyenek. A köznyugalmat igénylő lakosság elvárásait a központi intézkedések hatékonysága nem teljesen elégíti ki, ezért indokolt, hogy a közbiztonság javítására saját erőnkre támaszkodva mi magunk is részt vegyünk. A Polgárőrség tevékenysége város közterületeinek rendjét, a bűnelkövetések megelőzését szolgálja.

Az önkormányzat feladata a közbiztonsági és tűzvédelmi feladatok ellátásának támogatása, illetve színvonalának javítása.

***Ennek érdekében:***

* támogatást nyújt a helyi polgárőr egyesületnek,
* figyelemmel kíséri, hogy az önkormányzat intézményei rendelkezzenek   
   tűzvédelmi szabályzattal,
* közbiztonsági, katasztrófavédelmi referenset működtet.

A közérzetet befolyásoló tényezők közé tartozik, a közterületi vandalizmus, a kutyák tartásával kapcsolatos szabálytalanságok sokasága is. A helyi ifjúság nevelése és közreműködése elengedhetetlenül fontos ahhoz, hogy kulturált környezetet teremtsünk.

Sajnos gyakori tapasztalat a hivatalban, hogy a kutyatartók nem veszik figyelembe a helyi előírásokat, és felelőtlen viselkedésükkel veszélyeztetik mások testi épségét. Ezek a problémák is csak összefogással, és az állattartók jogkövető magatartásával, belátással oldódnak meg.

**5.11**. **Egyház**

Az Önkormányzat együttműködési megállapodást köt az egyházzal:

- segíti munkáját,

- támogatja rendezvényeit,

- lehetőségeihez mérten, épülete felújításához szakmai segítséget nyújt.

**5. 12. Foglalkoztatást segítő célok és feladatok:**

Önkormányzatunk célja a helyi a munkanélküliség megszüntetése.

A munkahelyteremtés feltételeinek elősegítése érdekében az önkormányzat

- aktívan részt vesz a munkaadók és munkavállalók igényeinek közvetítésében,

- rendszeresen együttműködik az illetékes munkaügyi hivatallal,

- lehetőségeihez képest munkahelyeket teremt (közmunka),

- adópolitikájával ösztönzi a munkahelyek teremtését,

-a befektetők számára kedvező feltételeket biztosít.

**5.13. Infrastruktúra:**

A képviselő-testület fontosnak tartja a közúthálózat, a járda, a csatornahálózat, a vízvezetékrendszer, a szennyvízcsatorna-rendszer, a villamos energia, a gáz, a közvilágítás, a telefon, az internet szolgáltatások megfelelő biztosítását.

Az informatikai lehetőségek biztosítása a települési önkormányzat számára a modernkor követelményeihez való igazodást, a felzárkózás követelményét jelenti.

Az informatika terén meg kell valósítani azt, hogy

* önkormányzat a honlapját fenntartsa és fejlessze,
* az internetes hozzáférés biztosítva legyen a lakosság széles köre számára.

**5.14. Településtisztaság, hulladékgazdálkodás**

***KÖRNYEZETVÉDELEM***

A ciklusprogram környezetvédelmi alapgondolata, hogy a várost körülvevő természeti környezetet megőrizzük. Ennek egyik legfontosabb feltétele, hogy a mennyiségi növekedés helyett, a minőségi fejlődésre helyezzük a hangsúlyt.

-       Törekednünk kell az illegális szemétlerakó helyek megszüntetésére, az újratöltődésének megakadályozására. Hatékonyabb bírságolási rendszert dolgozunk ki, és ellenőrzéseinket megszigorítjuk.

***A minőségi fejlődés érdekében megvalósítandó célok, feladatok***

-       Kerüljön szabályozásra a klíma kedvezőbbé tétele és a légkör széndioxid-tartalmának szintentartása végett a kivágásra engedélyezett fák pótlása, ennek betartatását is folyamatosan ellenőriznünk kell.

-       A kerítésekkel kapcsolatos építési korlátozásokat is mind az épített környezetünk minőségét szolgáló előírások, és nagy előrelépést jelentene, ha betartatásukat jobban előtérbe helyeznék nemcsak bírságolással és felszólító határozatokkal, hanem ismertető kampány keretében is.

-  A szelektív hulladékgyűjtés sikeres bevezetéséhez elengedhetetlenül szükséges a megfelelő tájékoztatás, a szelektív hulladékgyűjtés céljáról és hasznosságáról. Fontosnak tartjuk, hogy a lakosság megfelelő szakmai segítséget kapjon a cél elérése érdekében.

-    Évente egyszer begyűjtjük a háztartásokban keletkező elektronikai hulladékokat, megfelelő ártalmatlanítást az átvevő végzi.

-   Kiemelten fontos az ifjúság környezeti nevelése az óvodában, iskolában, és az intézményeken kívül is.

***Kiemelt célok:***

- „megelőzés” elvének tudatosítása, alkalmazása, a keletkezett hulladék mennyiségének

csökkentése (hulladékhasznosítás),

- zöldhulladék kezelése és hasznosítása, biogáz-erőmű létesítése pályázati források esetén,

- lakosság tájékoztatása, tudatformálása, környezeti nevelésének fokozása (akciók, programok, szórólapok, óvodai-iskolai nevelés),

- illegális hulladéklerakók felszámolása, kialakulásuk megelőzése,

- szelektív hulladékgyűjtés működtetése szolgáltatón keresztül.

**5.15. Közterület fenntartás**

A képviselő-testület gondot fordít a közterületek megfelelő színvonalon tartására, ennek érdekében:

- fokozott figyelmet kell fordítani a közterületek gondozására, tisztántartására,

- virágosítás és fásítási és település-szépítési programok szervezésére,

- gondoskodni kell az elöregedett fák kivágásáról és pótlásáról,

- figyelmet kell fordítani a köztéri építmények állagának megóvására,

- a parkok kialakításánál figyelemmel kell lennünk a pihenni vágyó felnőtt és idős korosztályra is,

- külterületi utak, zöldövezet karbantartására.

- Saját közérzetünk javításán túl lényeges, hogy Gyöngyöspata hogyan „öltözködik”. Az „egyszerű” fűnyírási tevékenység mellett egyre nagyobb figyelmet kell szentelnünk a fa-és cserjeápolási munkálatoknak.

A gondozott növényzet nem csak esztétikai élményt nyújt, de hozzájárul a levegő kondicionálásához is. A kiültetett virágfelületek növelése érdekében (pályázat a „szebb emberibb környezetért”) bekapcsolódhatnak a vállalkozók, az intézmények és a lakóközösségek városunk szépítésébe.

**5.16. Természetvédelem**

A képviselő-testület:

- ismertető, figyelmeztető és tiltó táblákat helyez ki,

- az illegálisan lerakott szemetet feltárja és évente kétszer szervezett formában összegyűjti és elszállításáról gondoskodik (pl: Te Szedd Mozgalom),

- áttekinti a védelmet igénylő vagy védelem alá vonandó építészeti, természeti értékeket,

- javaslatokat dolgoz ki a gondozatlan ingatlanok (lakatlan) rendbetételére, az életveszélyessé vált ingatlanok felújítására, esetleges bontásara (jelzéssel él az ingatlan tulajdonosa felé, hogy a jogszabály által előírt „jókarbantartási” kötelezettségének tegyen eleget, illetve a helyi köztisztasági rendeletünkben foglaltak betartására).

**5.17. Köztemetők**

A köztemetők fenntartása az önkormányzatnak kötelező feladata.

A fenntartás, mint közszolgáltatás biztosítása és színvonalának emelése érdekében

- gondoskodni kell az üzemeltetéséről,

- emlékhelyek közötti zöldterületek karbantartásáról (fűnyírás),

- köztemetőkhöz tartozó járdák, parkolók karbantartásáról,

- illemhelyek kialakításáról,

- közreműködünk a ravatalozók karbantartásánál, felújításánál,

- tájékoztató táblák, térképek és parcellák kihelyezéséről.

**5.18. Vízrendszer, csapadékvíz elvezetés:**

Az Önkormányzat biztosítja az egészséges ivóvízellátás és szennyvízelvezetési szolgáltatásokat.

A csapadékvíz elvezetését biztosító rendszer karbantartását folyamatosan el kell végezni, a veszélyeztetett helyek felmérése után az elvezetés megoldására koncepciót kell készíteni.

A belvízelvezetés rendszerének és záportározónak kialakítását pályázati támogatás esetén biztosítani kell.

***TÁRSADALOMSZERVEZŐDÉS***

A helyi lokálpatriotizmus kialakításának nehéz és nem mindig hálás feladata a képviselő-testületre nagy felelősséget és terhet ró.

Közös munkánk elengedhetetlen része a kommunikáció. A kiegyensúlyozott, jól működő kapcsolat teszi lehetővé a polgárok igényeinek, elvárásainak feltérképezését, illetve a meghozott döntésekről alkotott vélemények megismerését. (Sajtó, Kábel TV, személyes találkozások, lakossági fórumok)

Kiemelt feladatomnak tartom, hogy a város polgárainak, a helyi **közösségeknek,** **egyesületeknek, társadalmi civil szervezeteknek** az aktivitása növekedjen és kapcsolódjanak be saját környezetük alakításába. Elősegíti a problémák gyors megoldását, ha nem csak a felvetéseiket teszik az asztalra, hanem a megoldásra is javaslatot tesznek.

Az intézmények vezetőivel szemben elvárható, hogy saját intézményükkel kapcsolatban több információval szolgáljanak a közösség felé. Fontos a megfelelő kommunikáció és az információáramlás az intézmények, az intézmények és az önkormányzat között (Polgármesteri Hivatal- Képviselő-testület).

Közös munkánk eredményessége érdekében a továbbiakban is partnerségre törekszünk mindazokkal, akik segítségüket ajánlják városunk előmenetelének elősegítéséhez.

Partnerségre törekszünk a régió településeivel, gazdasági szervezeteivel, köztestületeivel is.

**6**. **Tervezett beruházások, fejlesztések**

2015. évben Játszóterek, buszmegállók létesítése, felújítása, út- járdafelújítás.

2015-2018.év Művelődési ház nyílászárók cseréje, hőszigetelése, fűtés korszerűsítése, lapos tető szigetelése, kül- és beltéri rendszerek korszerűsítése.

**TOP 3.2**

2015-2019. év Idősek nappali ellátását biztosító épület átalakítása, felújítása.

(Funkcióját vesztett épület hasznosítása, akadálymentesítése,

energiahatékonyság növelése, nyílászárók cseréje, alapszolgáltatáshoz

szükséges bútorok, berendezési tárgyak beszerzése, járműbeszerzés,

melegítőkonyha kialakítása, az épülethez tartozó udvaron pihenőpark

kialakítása, kerti padok, kerti bútorok beszerzése.

**TOP 4.2**

2015-2016. év Busz leállósáv, buszöblök kiépítése, buszmegállók építése, felújítása,

azok akadálymentesítése.

**TOP 1.3**

2016-2018. év Leromlott városi területek rehabilitációja

Közösségi és kiszolgáló terek fejlesztése. Felzárkóztató és

készségfejlesztő központ kialakítása, RNÖ irodával. Polgárőrség

épületének fejlesztése, térfigyelő kamerarendszer kiépítése.

**TOP 4.B**

2016-2019. év Patai műemlék templom felújítása, szakrális kiállítótér létrehozása

a turizmus fejlesztés jegyében.

**TOP 1.2**

2018-2019. év Fesztivál turizmus élénkítése. Árpádkori emlékpark kialakítása,

fesztiválhelyszín, árusítóhelyek, mellékhelyiségek kialakítása,

a Várhegy oldalában található hétsoros pince rész fejlesztése.

**TOP 1.2**

2017-2019. év Általános iskola és tornacsarnoknál nyílás zárók cseréje, fűtési rendszer

korszerűsítése, utólagos hőszigetelés, napkollektorok telepítése.

**TOP 3.2**

2018-2019. év Zöld város kialakítása. Város belterületén lévő elhanyagolt

településrész kitisztítása, parkosítás, játszóterek, kondiparkok létesítése,

utcabutorok elhelyezése, fasorok ültetése. Zöldhulladék elhelyezésére

szolgáló komposztáló kialakítása. Temető kerítés létesítése élő

sövényből, vízáteresztő burkolatú sétautak létesítése a sírhelyek között.

**TOP 2.1**

2017-2019. év Polgármesteri Hivatal épületének energiahatékonyságot növelő

felújítása. Nyílás zárók cseréje, fűtési rendszer korszerűsítése,

utólagos hőszigetelés.

**TOP 3.2**

2018-2020. év Felszíni vízelvezetés korszerűsítése, új szakaszok megépítése,

záportározó építése

**TOP 2.1**

2017-2018. év Óvoda felső épületének felújítása (csoportszoba, öltöző, mosdó)

Szocializációt segítő szabadidős programok lehetőségét nyújtó

helyiség kialakítása. Nyílás zárók cseréje, vizesblokk felújítása,

elektromos hálózat felújítása, akadálymentesítés, külső hőszigetelés.

Bölcsődés gyermekek életkorának megfelelő udvari játszóeszközök,

padok beszerzése, kerítés felújítás. Gyermekek/szociális étkeztetést

biztosító konyha részére eszközök beszerzése.

**TOP 1.4**

2018-2020. év Kerékpárút kialakítása, csatlakozás a környékbeli kerékpárutakhoz.

Szurdokpüspöki-Gyöngyöspata-Gyöngyös

Gyöngyöspata-Nagyréde

**TOP 3.1**

2016-2019. év Hagyományőrző napok szervezése: Péter Páli Palóc Napok, Nyitott

pincék napja, Szüreti felvonulás, Város karácsonyfájának állítása.

**TOP 5.3**

2018-2020. év Iskolai gyermekétkeztetést biztosító épület átalakítása,

akadálymentesítése, melegítő konyha létesítése. A szolgáltatás

nyújtásához szükséges bútorok, berendezési és felszerelési tárgyak,

eszközök beszerzése.

**TOP 4.2**

2016-2020. év Ipari terület kialakítása, vállalkozók részére telephelyek biztosítása,

szükséges infrastruktúrák megépítése (út-, villany-, víz-, gázvezetékek)

**TOP 1.1**

2015-2019. év Útfelújítás. A 21-es úthoz csatlakozó közút felújítása Rózsaszentmárton

-Gyöngyöspata vonalon, Szücsi úti belterületi szakaszon zárt

vízelvezető rendszer kiépítése.

**TOP 1.3**

* Kiemelt feladata az önkormányzatnak a befektetők felkutatása munkahelyteremtés céljából például: gyümölcsfeldolgozó létesítéséhez, mely nagymértékben segítené a település őstermelőit a megtermelt javak felvásárlása terén, egyéb kis és középvállalkozók letelepedését is szorgalmazzuk. Az ipari park hasznosítása érdekében a képviselő-testület az adózás terén kedvezményt biztosítana.

- Tovább kívánjuk folytatni a megkezdett ***közmunkaprogramok*** keretén belül a tanya programot a jelenleginél intenzívebb formában. A jövőben az önkormányzat kötelező és önként vállalt feladataiba egyre nagyobb mértékben kívánjuk a közfoglalkoztatottakat bevonni (időskorúak gondozása, csapadékvíz elvezető árkok tisztántartása, zöldterületek gondozása stb.).

- Feladatunk intézményeink állandó karbantartása felújítása is. Elengedhetetlen olyan „karbantartásért felelős csoport” létrehozása közfoglalkoztatás keretében, amely az intézményeken túl az önkormányzati ingatlanok állagmegóvását is figyelemmel kíséri, és a kijelölt munkálatokat elvégzi.

A felvetett problémák megoldására alternatívákat kell kidolgozni, a gazdaságossági szempontokat is alapul véve. Majd a képviselő-testület döntése után életre lehet hívni a „karbantartási csoportot”, biztosítva számukra a zavartalan munkavégzéshez szükséges eszközöket és feltételeket. Így a város üzemeltetése magasabb színvonalon és hatékonyabban valósulhat majd meg.

Az elképzeléseink eredményes megvalósításához a testület egységes közreműködésére, a hivatal odaadó elkötelezett munkavégzésére és a város polgárainak segítő együttműködésére van szükségünk, és nem utolsósorban megfelelő gazdasági háttérrel kell rendelkeznünk.

A képviselő-testület nevében kijelenthetem, hogy az elkövetkező öt esztendőben annak érdekében dolgozunk, hogy a fentiekben vázolt célok ne csak elképzelések maradjanak.

***Gyöngyöspata, 2015. március 10.***

***Hevér Lászlóné***

*polgármester*

**Záradék:**

A polgármester a 2015. március 10-én a program-tervezetet megküldte a képviselő-testületi tagok részére, valamint a város honlapján közszemlére tette. Az önkormányzati képviselők, a helyben érdekelt szervezetek, lakosság közérdekű kérdéseket és javaslatokat tehettek fel a gazdasági programmal kapcsolatosan.

A képviselő-testület 2015. március 30-án \_/2015.(III.30.) határozatával elfogadta Gyöngyöspata Város Önkormányzata 2014-2019. évi Gazdasági Programját.

***Gyöngyöspata, 2015. március 10.***